《游元墓因礼三峰禅师塔院》
清代·俞南史

暮春招我友，轻帆远相属。溪尽未即登，舍舟遂遵陆。

憩荫稍迟留，一览契遐瞩。钟声杳霭间，流映春山绿。

径僻步纡回，空香沾草木。绀宇插松颠，花宫掩深曲。

入门器钵严，瞻礼威仪肃。高下随所构，长廊递相续。

水色湛虚明，幽林隐清馥。惜哉创者难，遗影空堂宿。

静念有余思，踌蹰下山麓。

作者简介：俞南史，字无殊，自号鹿床山人，吴江人。诸生。有《鹿床稿》。